Նիկի Բիրն

Նիկոլաս Բերնարդ Ջեյմս Ադամ Բիրն (անգլ.՝ Nicholas Bernard James Adam Byrne, հոկտեմբերի 9, 1978(1978-10-09), Դուբլին, Իռլանդիա), իռլանդացի երգիչ, շոումեն, «Westlife» փոփ խմբի անդամ, նախկինում պրոֆեսիոնալ ֆուտբոլիստ էր։ 2016 թվականին «Sunlight» երգով ներկայացրել է Իռլանդիան Շվեդիայի Ստոկհոլմ քաղաքում կայացած «Եվրատեսիլ 2016» երգի մրցույթում, սակայն եզրափակիչ չի անցել։


== Կենսագրություն ==
Բիրնը յոթ տարեկանից զբաղվել է ֆուտբոլով, խաղացել է Դուբլինի «Հոում Ֆարմ» և «Սենտ Կևինս Բոյզ» մանկական թիմերի դարպասապահի դիրքում։ 1995 թվականին նրան նկատել են անգլիական «Լիդս Յունայթեդ» ակումբում և հրավիրել իրենց երիտասարդական թիմ, որի հետ 1997 թվականին Բիրն արժանացել է Անգլիայի երիտասարդական գավաթին։ Զուգահեռաբար նա հանդես է եկել Իռլանդիայի երիտասարդական հավաքականներում՝ 15-18 տարեկան տարիքային խմբերում։ Բիրնը «Լիդս»-ում անցկացրել է երկու տարի և 1997 թվականի հունիսին հեռացել ակումբից, երբ ղեկավարությունը որոշել էր խզել պայմանագիրը նրա հետ։ «Լիդս Յունայթեդ»-ից հեռանալուց հետո Բիրնը փորձել է հաստատվել անգլիական «Սկարբորո» ակումբում, սակայն շուտով վերադարձել է Իռլանդիա, որտեղ կարճ ժամանակով հանդես է եկել «Շելբուրն», «Քոուվ Ռեմբլերս» և «Սենտ Ֆրենսիս» ակումբներում։
1998 թվականի հունիսին Բիրնը գնացել է քասթինգի նոր իռլանդացի տղաների խմբի համար, որտեղ նրան ուշադրություն է դարձրել «Boyzone» խմբի մենեջեր Լուիս Ուոլշը, որն էլ նրան հրավիրել է իր նոր նախագծին՝ «Westlife»-ին։ Բիրնի երաժշտական գործունեությունը ավելի լավ է կազմավորվել, քան ֆուտբոլինը։ Շատ ալբոմներ և «Westlife»-ի սինգլներ հիթ են դարձել Իռլանդիայում և Մեծ Բրիտանիայում, ամբողջ աշխարհում վաճառվել է խմբի ավելի քան 43 միլիոն ձայնագրություն։


== Մենակատարի երաժշտական գործունեություն ==
2016 թվականի հունվարի 13-ին «RTE» իռլանդական հեռարձակողը հայտարարել էր, որ Նիկին պետք է մասնակցի Ստոկհոլմում կայանալիք «Եվրատեսիլ 2016» երգի մրցույթին։ Այս առիթով իռլանդացի երաժիշտը բառացիորեն հայտարարել է հետևյալը․

Ես, ինչպես և մեզանից շատերը, «Եվրատեսիլ»-ը դիտում եմ մանկուց։ Իմ ընտանիքի անդամները միշտ մեծ հետաքրքրությամբ հետևում էին մրցույթին։ Ես երջանիկ էի տեսնել, թե ինչպես մի քանի անգամ Իռլանդիան դարձել է հաղթող երկիր։ Հիշում եմ՝ ինը տարեկանում ես պարում էի հյուրասենյակում եռագույն շապիկով։ Այս տարի ինքս կգնամ բեմ՝ ներկայացնելու իմ երկիրը։ Դա մեծ պատիվ է ինձ համար։ Ես հպարտ եմ, որ ինձ են ընտրել և հավատացել են իմ երգին, ինչպես ես եմ հավատում դրան։
«Sunlight» երգը, որով երաժիշտը ներկայացրել է իր երկիրը մրցույթում, միաժամանակ դարձել է դեբյուտային սոլո ալբոմի առաջին սինգլը, որը թողարկվել է 2016 թվականի մայիսի 6-ին։ Այսպիսով, Նիկի Բիրնը դարձել է «Westlife» խմբի վերջին մասնակիցը, որը հանդես է եկել մենահամերգով։ Նիկին երկրորդ կիսաեզրափակիչում զբաղեցրել է 15-րդ տեղը՝ 46 միավորով, սակայն եզրափակիչ դուրս չի եկել։


== Անձնական կյանք ==
2003 թվականի օգոստոսի 5-ին Բիրնը ամուսնացել է իր վաղեմի ընկերուհու՝ Իռլանդիայի նախկին վարչապետ Պատրիկ Ահերնի դստեր, Ջորջինա Ահերնի հետ։ 2007 թվականի ապրիլի 20-ին զույգն ունեցել է երկվորյակ տղաներ։ 2013 թվականի հոկտեմբերի 23-ին ծնվել է Բիրն-Ահերն զույգի երրորդ աղջիկ երեխան՝ Ջիան։
Նիկի հայրը մահացել է 2009 թվականի նոյեմբերի 3-ին՝ 60 տարեկանում, սրտի կաթվածից։ Նրա մահվան կապակցությամբ չեղարկվել է Լոնդոնում կայանալիք «Westlife» նոր ալբոմին աջակցելու համերգը, քանի որ Նիկին մեկնել է Դուբլին՝ ընտանիքի կողքին լինելու համար։


== Ծանոթագրություններ ==


== Արտաքին հղումներ ==
Նիկի Բիրնի պաշտոնական կայք(անգլ.)
«Westlife»-ի պաշտոնական կայք(անգլ.)
Նիկի Բիրն (անգլ.) Internet Movie Database կայքում
Նիկի Բիրն Թվիթթերում(անգլ.)
«Եվրատեսիլ 2016»-ի մասնակցի նկարագրություն՝ Նիկի Բիրն